LV Eiropas Savienības Oficiālais Vēstnesis L 15/2

KOMISIJAS REGULA (ES) 2016/67

(2016. gada 19. janvāris),

ar ko Eiropas Parlamenta un Padomes Regulas (EK) Nr. 396/2005 II, III un V pielikumu groza attiecībā uz ametoktradīna, hlortalonila, difenilamīna, flonikamīda, fluazināma, fluoksastrobīna, halauksifēnmetila, propamokarba, protiokonazola, tiakloprīda un trifloksistrobīna maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Hlortalonila, propamokarba, tiakloprīda un trifloksistrobīna maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Ametoktradīna, flonikamīda, fluazināma, fluoksastrobīna un protiokonazola MAL tika noteikti minētās regulas III pielikuma A daļā. Difenilamīna MAL tika noteikti minētās regulas V pielikumā un III pielikuma A daļā. Attiecībā uz halauksifēnmetilu konkrēti MAL netika noteikti, un šī viela netika iekļauta minētās regulas IV pielikumā, tāpēc attiecībā uz to bija spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Ievērojot atļaujas saņemšanas procedūru saistībā ar darbīgo vielu ametoktradīnu saturoša augu aizsardzības līdzekļa lietojumu uz salvijas un bazilika, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Attiecībā uz flonikamīdu šādu pieteikumu iesniedza par tā lietojumu dārzeņpipariem/paprikām, Briseles kāpostiem, zirņiem (bez pākstīm), kokvilnas sēklām, miežiem, auzām un rudziem. Attiecībā uz fluazināmu šādu pieteikumu iesniedza par tā lietojumu tomātiem. Attiecībā uz fluoksastrobīnu un protiokonazolu šādus pieteikumus iesniedza par to lietojumu šalotēm. Attiecībā uz propamokarbu šādu pieteikumu iesniedza par tā lietojumu puraviem. Attiecībā uz tiakloprīdu šādu pieteikumu iesniedza par tā lietojumu topinambūriem.

(4) Par hlortalonila lietojumu uz dzērvenēm tika iesniegts pieteikums saskaņā ar Regulas (EK) Nr. 396/2005 6. panta 2. un 4. punktu. Pieteikuma iesniedzējs apgalvo, ka Amerikas Savienotajās Valstīs atļautais minētās vielas lietojums uz šāda kultūrauga rada atlieku līmeni, kas pārsniedz Regulā (EK) Nr. 396/2005 noteikto MAL, un ka jānosaka augstāks MAL, lai novērstu tirdzniecības šķēršļus minētā kultūrauga importēšanai.

(5) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(6) Eiropas Pārtikas nekaitīguma iestāde (EFSA, turpmāk “Iestāde”) izvērtēja pieteikumus un novērtēšanas ziņojumus, īpaši izskatot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja Komisijai un dalībvalstīm un publiskoja tos.

(7) Attiecībā uz propamokarbu Iestāde iesaka noteikt jaunu MAL puraviem 30 mg/kg līmenī, kas tika iegūts, noapaļojot uz augšu ar Ekonomiskās sadarbības un attīstības organizācijas (ESAO) MAL kalkulatoru aprēķināto vērtību 20 mg/kg. Piemērojot puraviem vārīšanas koeficientu 0,88, kas noteikts lapu kultūraugiem, šāds ierosinātais MAL neizraisīs akūtās standartdevas pārsniegšanu un tādējādi būs drošs patērētājiem. Tomēr, ņemot vērā dažu dalībvalstu paustās bažas, ir lietderīgāk noteikt MAL vērtību, kas atbilst nenoapaļotiem 20 mg/kg. Šāda vērtība atbilst paredzētajiem lietojumiem uz puraviem.

(8) Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības izvērtējumu, patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Iestāde arī secināja, ka ne eksponētība šīm vielām dzīves laikā, uzņemot visus pārtikas produktus, kuros varētu būt šīs vielas, ne īslaicīga eksponētība tām, lielā daudzumā patērējot attiecīgos kultūraugus un produktus, neliecina par risku pārsniegt pieļaujamo dienas devu vai akūto standartdevu.

(9) Attiecībā uz difenilamīnu ar Komisijas Regulu (ES) Nr. 772/2013 (3) tika noteikti pagaidu MAL āboliem un bumbieriem. Monitoringa dati liecina, ka joprojām sastopama nenovēršama krusteniskā kontaminācija, kas ietekmē neapstrādātus ābolus un bumbierus. Lai uzņēmējiem atvēlētu vajadzīgo laiku glabāšanas telpu pilnīgai attīrīšanai no difenilamīna atliekām, ir lietderīgi saglabāt minētos pagaidu MAL, kuri tiks pārskatīti. Pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(10) Pārtikas kodeksa komisija (CAC) (4)2013. gada 5. jūlijā pieņēma jaunu Codex maksimālo atlieku līmeni (CXL) attiecībā uz trifloksistrobīnu olīvās eļļas ražošanai. CXL ir drošs patērētājiem Savienībā (5), tāpēc tas būtu jāiekļauj Regulā (EK) Nr. 396/2005 kā MAL.

(11) Attiecībā uz tiakloprīdu un trifloksistrobīnu vairāki MAL tika grozīti ar Komisijas Regulu (ES) 2015/1200 (6). Ar minēto regulu, sākot no 2016. gada 12. februāra, līdz attiecīgajām noteikšanas robežām tika pazemināti MAL attiecībā uz tiakloprīdu topinambūros un attiecībā uz trifloksistrobīnu olīvās eļļas ražošanai. Juridiskās noteiktības labad ir lietderīgi šajā regulā noteiktos MAL piemērot no minētās dienas.

(12) Attiecībā uz halauksifēnmetilu Iestāde iesniedza secinājumu par šīs darbīgās vielas pesticīdu riska izvērtējuma salīdzinošo izvērtējumu (7). Šajā secinājumā Iestāde ieteica noteikt tādus MAL, kas atbilst raksturīgajiem lietojumiem saskaņā ar Savienībā pastāvošo labo lauksaimniecības praksi. Par attiecīgajām noteikšanas robežām Komisija apspriedās ar Eiropas Savienības references laboratorijām.

(13) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(14) Tāpēc Regula (EK) Nr. 396/2005 būtu attiecīgi jāgroza.

(15) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Tomēr to piemēro no 2016. gada 12. februāra attiecībā uz tiakloprīda MAL topinambūros un attiecībā uz trifloksistrobīna MAL olīvās eļļas ražošanai.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 19. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu

Reasoned opinion on the modification of the existing MRLs for ametoctradin in sage and basil. EFSA Journal 2015; 13(6):4153 (22 lpp.).

Setting of an import tolerance for chlorothalonil in cranberries. EFSA Journal 2015; 13(7):4193 (21 lpp.).

Reasoned opinion on the modification of the existing MRLs for flonicamid in several crops. EFSA Journal 2015; 13(5):4103 (26 lpp.).

Reasoned opinion on the setting of a new MRL for fluazinam in tomatoes. EFSA Journal 2015; 13(6):4154 (23 lpp.).

Modification of the existing maximum residue level (MRL) for fluoxastrobin in shallots. EFSA Journal 2015; 13(6):4143 (19 lpp.).

Reasoned opinion on the modification of the existing maximum residue levels for propamocarb in onions, garlic, shallots and leeks. EFSA Journal 2015; 13(4):4084 (20 lpp.).

Modification of the existing maximum residue level (MRL) for prothioconazole in shallots. EFSA Journal 2015; 13(5):4105 (20 lpp.).

Modification of the existing maximum residue level for thiacloprid in Jerusalem artichokes. EFSA Journal 2015; 13(7):4191 (18 lpp.).

(3) Komisijas 2013. gada 8. augusta Regula (ES) Nr. 772/2013, ar ko groza II, III un V pielikumu Eiropas Parlamenta un Padomes Regulā (EK) Nr. 396/2005 attiecībā uz difenilamīna maksimālajiem atlieku līmeņiem noteiktos produktos un uz tiem (OV L 217, 13.8.2013., 1. lpp.).

(4) Pārtikas kodeksa komisijas pesticīdu atlieku komitejas ziņojumi ir pieejami šajā vietnē: http://www.codexalimentarius.org/download/report/799/REP13_PRe.pdf.

Apvienotās FAO/PVO pārtikas standartu programma, Pārtikas kodeksa komisija. II un III papildinājums. 36. sesija. Roma, Itālija, 2013. gada 1.–5. jūlijs.

(5) Zinātniskais atbalsts ES nostājas sagatavošanā Pārtikas kodeksa komisijas pesticīdu atlieku komitejas (CCPR) 45. sesijai. EFSA Journal 2013; 11(7):3312 (210 lpp.). doi:10.2903/j.efsa.2013.3312.

(6) Komisijas 2015. gada 22. jūlija Regula (ES) 2015/1200, ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz amidosulfurona, fenheksamīda, krezoksīmmetila, tiakloprīda un trifloksistrobīna maksimālajiem atlieku līmeņiem konkrētos produktos vai uz tiem (OV L 195, 23.7.2015., 1. lpp.).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl). EFSA Journal 2014; 12(12):3913 (93 lpp.).